text: Politi bankede på hans dør: Nu han har lært, at ærlighed er bedst
  11 juni 2017 kl. 18.01
  En 57-årig mand fra Padborg har lært på den hårde måde, at man skal aflevere en pung, som man finder: Politiet bankede på hans dør.
  Sagen drejer om en kunde, som ved 14-tiden tabte sin pung i en butik i Kliplev. Da vedkommende kort efter vendte tilbage, var pungen væk.
  På butikkens videoovervågning kunne personalet se, hvor kunden havde tabt pungen. Og de kunne også se, at en anden samlede pungen op.Uden at aflevere den. Tværtimod skyndte han sig ud af butikken.
  Det var den 57-årige, som kørte fra stedet på en knallert.
  Hvad, han ikke tænkte på, var, at nummerpladen kunne aflæses.
  - Så var det sådan set bare at tage ud og banke på hans dør, siger vagtchef Erik Lindholt, Syd- og Sønderjyllands Politi til TV SYD.
  Den 57-årige nægtede al kendskab til sagen. Men til slut krøb han til bekendelse.
  - Så nu har han lært, at det er god skik at aflevere fundne genstande tilbage til rette ejer, skriver vagtchefen på Twitter.
  - Han bliver sigtet for ulovlig omgang med hittegods. Det koster en bøde – og en plet på straffeattesten. Det rigtige ville have været at aflevere pungen i butikken. Eller på hittegodskontoret.
  Og pungen, ja, den er kommet til sin ejer.
  
  